รัฐบาลไทย-ข่าวทำเนียบรัฐบาล-ความคืบหน้า (ร่าง) มาตรฐานตำแหน่งและหลักเกณฑ์ใหม่ในการประเมินวิทยฐานะ
วันจันทร์ที่ 22 พฤษภาคม 2560
ความคืบหน้า (ร่าง) มาตรฐานตําแหน่งและหลักเกณฑ์ใหม่ในการประเมินวิทยฐานะ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ กล่าวภายหลังเป็นประธานการประชุมคณะกรรมการข้าราชการครูและบุคลากรทางการศึกษา (ก.ค.ศ.) ครั้งที่ 9/2560
ที่ประชุมได้รับทราบความคืบหน้า (ร่าง) มาตรฐานตําแหน่งและหลักเกณฑ์ใหม่ในการประเมินวิทยฐานะผลการสอบแข่งขันครูผู้ช่วย สํานักงานคณะกรรมการการศึกษาขั้นพื้นฐาน (สพฐ.)และเห็นชอบหลักเกณฑ์ให้ได้รับเงินเพิ่มสําหรับตําแหน่งที่มีเหตุพิเศษ สายงานนิติกร
●รับทราบความคืบหน้าการจัดทํามาตรฐานตําแหน่ง และหลักเกณฑ์ใหม่ในการประเมินวิทยฐานะ
นพ.ธีระเกียรติ เจริญเศรษฐศิลป์กล่าวว่าจากการที่สํานักงาน ก.ค.ศ. ได้ดําเนินการจัดทํา (ร่าง) มาตรฐานตําแหน่ง มาตรฐานวิทยฐานะ หลักเกณฑ์และวิธีการประเมินวิทยฐานะข้าราชการครู โดยได้จัดประชุมเชิงปฏิบัติการเพื่อพิจารณาร่างดังกล่าว จํานวน 5 ครั้ง พร้อมนําเสนอ อ.ก.ค.ศ. วิสามัญเกี่ยวกับวิทยฐานะและนโยบายและระบบบริหารงานบุคคล ให้ความเห็นชอบ (ร่าง) มาตรฐานตําแหน่ง มาตรฐานวิทยฐานะ ตลอดจนหลักเกณฑ์และวิธีการประเมินวิทยฐานะ ตัวชี้วัด และ (ร่าง) บทเฉพาะกาลนั้น ถือว่าเป็นการดําเนินงานที่มีความก้าวหน้าเป็นอย่างมาก โดยเฉพาะการปรับปรุงบทเฉพาะกาลที่มีความยืดหยุ่นมากขึ้น
ดังนั้น จึงขอชื่นชมการดําเนินงานของสํานักงาน ก.ค.ศ.ที่มีส่วนสําคัญในการสื่อสารและสร้างการรับรู้ให้สังคมและผู้มีส่วนเกี่ยวข้องมีความเข้าใจที่ถูกต้องมากขึ้น ซึ่งประเด็นที่กระทรวงศึกษาธิการถูกกล่าวหา ณ ตอนนี้ ล้วนเกิดจากความไม่เข้าใจและการสร้างการรับรู้ยังไม่ทั่วถึงเพียงพอ
ทั้งนี้ สํานักงาน ก.ค.ศ. จะได้เปิดรับฟังความคิดเห็นเกี่ยวกับการประเมินวิทยฐานะใหม่ ผ่านทางเฟสบุ๊กและเว็บไซต์ของสํานักงาน ก.ค.ศ. (www.otepc.go.th) พร้อมเชื่อมโยงไปยังเว็บไซต์ของส่วนราชการต่าง ๆ ในระหว่างวันที่ 20-31 พฤษภาคม 2560
นอกจากนี้ ได้เตรียมจัดให้มีการประชาพิจารณ์ผู้มีส่วนได้ส่วนเสียและหน่วยงานที่เกี่ยวข้อง ในวันที่ 27 พฤษภาคม 2560เพื่อรับฟังความคิดเห็นในประเด็นต่าง ๆ อาทิ ความเหมาะสมของจํานวนชั่วโมงในการปฏิบัติการสอน 800 ชั่วโมง/ปี, ความยืดหยุ่นของการจัดการเรียนการสอนตามสังกัด หรือสาขาวิชาเอก (พลศึกษา/นาฏศิลป์) หรือตามความยุ่งยากของการสอน, ความเหมาะสมของระยะเวลาจํานวน 5 ปี ในการก้าวไปสู่แต่ละวิทยฐานะทุกวิทยฐานะ, การพัฒนาก่อนแต่งตั้งทุกวิทยฐานะ, ความเหมาะสมของบทเฉพาะกาล ที่กําหนดให้ผู้ที่ได้รับการแต่งตั้งให้ดํารงตําแหน่งครูก่อนประกาศใช้หลักเกณฑ์ฯ ยังคงมีสิทธิ์ขอรับการประเมินตามหลักเกณฑ์ ว17/2552 เป็นการเปิดช่องให้ใช้บทเฉพาะกาลฉบับเก่าได้ เพื่อไม่ให้กระทบกับคนที่มีสิทธิ์ตามระเบียบเดิม เป็นต้น
จากนั้น จะนําผลจากการรับฟังความคิดเห็นมาปรับปรุงหลักเกณฑ์การประเมินวิทยฐานะใหม่ เพื่อนําเสนอ อ.ก.ค.ศ. วิสามัญเกี่ยวกับนโยบายและระบบบริหารงานบุคคลให้ความเห็นชอบ ก่อนนําเสนอ ก.ค.ศ. พิจารณาให้ความเห็นชอบภายในเดือนมิถุนายน 2560 พร้อมประกาศใช้ให้ทันวันที่ 5 กรกฎาคม 2560
นายชัยพฤกษ์ เสรีรักษ์ ปลัดกระทรวงศึกษาธิการกล่าวถึงประเด็นการพัฒนาก่อนแต่งตั้งให้ดํารงตําแหน่งบางตําแหน่ง บางวิทยฐานะ ตามมาตรา 80 ของ พ.ร.บ.ระเบียบข้าราชการครูและบุคลากรทางการศึกษา พ.ศ. 2547 ที่กําหนดให้มีการอบรมแบบเข้ม จํานวน 180 ชั่วโมง หรือจํานวน 60 ชั่วโมงตามหลักสูตรที่ ก.ค.ศ. กําหนด ว่าที่ประชุมได้มีการแสดงความคิดเห็นอย่างกว้างขวาง โดยเสนอให้มีการปรับปรุงรูปแบบการพัฒนาด้วยวิธีการที่มีความหลากหลายและยืดหยุ่น แต่ยังคงตอบโจทย์สมรรถนะการทํางานตามมาตรฐานที่กําหนด ไม่ว่าจะเป็นการพัฒนาตามระบบ Professional Learning Community (PLC) หรือชุมชนแห่งการเรียนรู้ทางวิชาชีพ, การพัฒนาตามหลักสูตรคุรุพัฒนา, การพัฒนาด้วยระบบพี่เลี้ยง โดยผู้พัฒนาเป็นผู้เลือก, การฝึกงาน ฝึกประสบการณ์, การอบรมแบบเข้มข้น เป็นต้น
ซึ่งที่ประชุมมอบหมายให้สํานักงาน ก.ค.ศ. นําเสนอ อ.ก.ค.ศ. วิสามัญเกี่ยวกับการเสริมสร้างและพัฒนาประสิทธิภาพการปฏิบัติราชการเพื่อดําเนินการต่อไป
●รับทราบการรายงานผลการสอบแข่งขันครูผู้ช่วย สพฐ.
นพ.ธีระเกียรติ เจริญเศรษฐศิลป์กล่าวว่า ที่ประชุมรับทราบผลการสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา ตําแหน่งครูผู้ช่วย สังกัดสํานักงานคณะกรรมการการศึกษาขั้นพื้นฐาน (สพฐ.) ครั้งที่ 1/2560 ซึ่งมีผู้เข้าสอบแข่งขันจํานวน 186,638 คน เพื่อบรรจุเป็นครูผู้ช่วยในตําแหน่งที่ว่าง 6,437 อัตรา(กศจ. 6,370 อัตรา สศศ. 67 อัตรา) สรุปดังนี้
- ผู้สอบแข่งขันได้ จํานวน 29,242 คน คิดเป็นร้อยละ 15.67ของจํานวนผู้เข้าสอบทั้งหมด แบ่งเป็น กศจ. 29,098 คน (ร้อยละ 99.50) และ สศศ. 144 คน (ร้อยละ 0.5)
- กลุ่มวิชาที่ไม่มีผู้สมัครสอบคือ กลุ่มวิชาภาษาเขมร (กศจ.สุรินทร์)
- กลุ่มวิชาที่มีผู้สมัครสอบเพียงคนเดียว แต่ไม่มีสิทธิ์สอบคือ กลุ่มวิชาพยาบาลศาสตร์ (กศจ.เพชรบุรี)
- กลุ่มวิชาที่ไม่มีผู้สอบแข่งขันได้มีจํานวน 3 กลุ่มวิชา ได้แก่ กลุ่มวิชาภาษาพม่า (กศจ.ตาก) กลุ่มวิชานาฏศิลป์ (โขน) (กศจ.เพชรบุรี) และกลุ่มวิชาพุทธศาสนา (กศจ.นราธิวาส)
● เห็นชอบการปรับเกณฑ์การคัดเลือกบุคลากรทางการศึกษาอื่นตามมาตรา 38 ค. (2) สายงานนิติกร
ที่ประชุมเห็นชอบการปรับหลักเกณฑ์และวิธีการคัดเลือกบุคลากรทางการศึกษาอื่นตามมาตรา 38 ค. (2) ในสายงานนิติกร ให้ได้รับเงินเพิ่มสําหรับตําแหน่งที่มีเหตุพิเศษ ตําแหน่งนิติกร (พ.ต.ก.) ตามหนังสือสํานักงาน ก.ค.ศ. ด่วนที่สุด ที่ ศธ 0206.5/ว10 ลงวันที่ 30 ธันวาคม 2553
โดยปรับปรุงคุณสมบัติด้านการผ่านหลักสูตรการพัฒนานักกฎหมายภาครัฐตามระดับการดํารงตําแหน่ง และกําหนดระยะเวลาการปฏิบัติงานด้านกฎหมายในกรณีขอรับ พ.ต.ก. ในอัตราที่สูงขึ้น โดยต้องมีระยะเวลาการปฏิบัติงานด้านกฎหมายในระดับตําแหน่งที่จะขอรับ พ.ต.ก.เป็นเวลาไม่น้อยกว่า 2 ปี